ΕΥΖΩΙΑ ΖΩΩΝ , ΛΕΞΗ ΟΥΣΊΑΣ ΚΑΙ ΟΧΙ ΕΥΧΟΛΟΓΙΟ

Οι θέσεις του ΣΥΡΙΖΑ- ΠΣ όπως καταγράφονται αυτή τη στιγμή δίνουν μια σημαντική διάσταση στην πρωτογενή παραγωγή .

Τι λέει λοιπόν ο ΣΥΡΙΖΑ- ΠΣ :

***Πρωτογενής παραγωγή****. Το επαρκές, ασφαλές και ποιοτικό αγροτικό και κτηνοτροφικό προϊόν ως κύρια μέριμνα. Διασφάλιση της πρόσβασης όλων σε τρόφιμα υγιεινά, ασφαλή, υψηλής διατροφικής αξίας σε προσιτές τιμές και με παράλληλη αύξηση της προστιθέμενης αξίας τους. Βιωσιμότητα των αγροτικών εκμεταλλεύσεων και στήριξη του αγροτικού εισοδήματος μέσα από ένα δημόσιο σύστημα γεωργικών ασφαλίσεων και με αξιοποίηση των χρηματοδοτικών εργαλείων του Προγράμματος Αγροτικής Ανάπτυξης.Μέτρα για τη διατήρηση του αγροτικού πληθυσμού στην ύπαιθρο, με τη δημιουργία θέσεων εργασίας και ενός ευρέως φάσματος οικονομικών και πολιτισμικών δραστηριοτήτων, ειδικότερα σε μειονεκτικές νησιωτικές και ορεινές περιοχές. Συγκεκριμένες Δεσμεύσεις: μείωση της ‘απόστασης’ παραγωγών-καταναλωτώνμε ενίσχυση των συλλογικών σχημάτων. Ανακατεύθυνση των ενωσιακών επιδοτήσεων με δικαιοσύνη, στηρίζοντας τις περισσότερο ευάλωτες γεωργικές εκμεταλλεύσεις, προσαρμόζοντας και θωρακίζοντας την εγχώρια παραγωγή έναντι των πολλαπλών κρίσεων και ενθαρρύνοντας την καινοτομία. Προώθηση του «πράσινου» και ψηφιακού μετασχηματισμού στη γεωργία και την κτηνοτροφία. Στήριξη των μικρών και μεσαίων παραγωγών και υποστήριξη των νέων και καινοτόμων πρωτοβουλιών στις αντίστοιχες παραγωγικές διαδικασίες. Στήριξη του γεωργικού εισοδήματος μέσα από ένα δημόσιο σύστημα γεωργικών ασφαλίσεων, αξιοποιώντας και όλα τα χρηματοδοτικά εργαλεία του Προγράμματος Αγροτικής Ανάπτυξης*

*Ανανέωση της ηλικιακής σύνθεσης των αγροτών και συνεχής ουσιαστική υποστήριξη όλων όσοι ασχολούνται με τον πρωτογενή τομέα, μέσω  δημόσιας συμβουλευτικής και εκπαίδευσηςΥπέρβαση των εμποδίων που αντιμετωπίζουν οι αγρότισσες στην προσπάθειά τους να δραστηριοποιηθούν και να ανελιχθούν στο πλαίσιο και της αγροτικής οικονομίας. Συνεχής μέριμνα για τη συμπερίληψη της διάστασης του φύλου και της ισότητας των ευκαιριών σε όλους τους σχεδιασμούς, τα προγράμματα και τις δράσεις που θα αφορούν τον αγροτικό τομέα.*

**Ας υπογραμμισθει ιδιαίτερα το θέμα της ανανεωσης της ηλιακής συνθεσης των αγροτών και η συνεχής εκπαίδευσή τους .**

*Ας δώσουμε επίσης προσοχή στο τι ψηφίσθηκε πρόσφατα στην ολομέλεια του Ευρωκοινοβουλίου.*

*‘’Με μεγάλη πλειοψηφία, όπως αναμενόταν, ενέκριναν οι ευρωβουλευτές ψήφισμα για τους κανόνες καλής μεταχείρισης των παραγωγικών ζώων και την ανάγκη το νομοθετικό πλαίσιο να καταστεί περισσότερο σαφές.*

*Στην ολομέλεια του Ευρωκοινοβουλίου, χθες Τρίτη 15/2, ενέκριναν σχετικό ψήφισμα με 496 ψήφους υπέρ, 140 κατά και 51 αποχές.*

*Η νομοθεσία της ΕΕ για την καλή διαβίωση των παραγωγικών ζώων θα πρέπει να αποσαφηνιστεί για να διασφαλιστεί η πιο ομοιόμορφη εφαρμογή στα κράτη μέλη, όπως ζητούν οι ευρωβουλευτές. Συγκεκριμένα, τα βασικά στοιχεία της χθεσινής απόφασης είναι:*

* *Σαφείς κανόνες που δεν θα αφήνουν χώρο για διαφορετικές ερμηνείες*
* *Χρηματοδότηση των αγροτών που εφαρμόζουν τη νομοθεσία περί ευζωίας και αμοιβαιότητα για τα εισαγόμενα προϊόντα*
* *Ενιαίο σύστημα επισήμανσης για την καλή μεταχείριση των ζώων στην Ε.Ε.*

***Ομοιόμορφη υλοποίηση***

*Το ψήφισμα επισημαίνει ότι η νομοθεσία χρειάζεται κυρίως να μεταφερθεί ομοιόμορφα και πλήρως σε όλα τα κράτη μέλη, κι όχι να γίνει αυστηρότερη ή να επεκταθεί περαιτέρω. Η επικείμενη αναθεώρηση των κανόνων για την καλή διαβίωση των ζώων θα πρέπει να βασίζεται σε επιστημονικά δεδομένα, αλλά και σε εκτίμηση των επιπτώσεων.* Θα πρέπει επισης να βασίζεται και σε προσέγγιση ανά ξεχωριστό είδος ζώου, λένε οι ευρωβουλευτές. Ειδικά γι’ αυτό το τελευταίο, το ψήφισμα αναφέρει στα δεδομένα του θέματος ότι: *«η νομοθεσία για την καλή διαβίωση των ζώων της ΕΕ καθορίζει μόνο ελάχιστα πρότυπα καλής διαβίωσης ανά είδος για τους χοίρους, τις ωοπαραγωγές όρνιθες, τα κοτόπουλα κρεατοπαραγωγής και τους μόσχους, ενώ δεν υφίσταται ειδική νομοθεσία ανά είδος για οποιοδήποτε άλλο είδος που εκτρέφεται για την παραγωγής τροφής, ιδίως για τα γαλακτοπαραγωγά και τα κρεατοπαραγωγά βοοειδή άνω των έξι μηνών, τα αιγοπρόβατα και τους γεννήτορες κοτόπουλων κρεατοπαραγωγής και ωοπαραγωγών ορνίθων, τις πουλάδες, τις γαλοπούλες, τις πάπιες και τις χήνες, τα ορτύκια, τα ψάρια και τα κουνέλια*»· επίσης ότι: *«η ενωσιακή νομοθεσία για την καλή διαβίωση των ζώων δεν περιέχει επί του παρόντος ειδικές διατάξεις ανά είδος και ηλικία που να καλύπτουν όλα τα στάδια του κύκλου παραγωγής»·* αλλά και ότι *«πολυάριθμα εκτρεφόμενα χερσαία ζώα και εκτρεφόμενα ψάρια που ανήκουν σε διαφορετικά είδη προστατεύονται επί του παρόντος μόνον από τις γενικές διατάξεις της γενικής οδηγίας»*.

*Το Κοινοβούλιο προειδοποιεί, ωστόσο, ότι οι πρακτικές που αποσκοπούν στη βελτίωση της ευημερίας των ζώων μπορεί να επιφέρουν υψηλότερο κόστος παραγωγής και να αυξήσουν τον φόρτο εργασίας των κτηνοτρόφων. Ως εκ τούτου, οι γεωργοί πρέπει να έχουν επαρκή χρόνο, υποστήριξη, κατάρτιση και χρηματοδότηση.*

***Αμοιβαιότητα στις εισαγωγές***

*Η επικαιροποίηση των κανόνων για την καλή διαβίωση των ζώων θα πρέπει να λαμβάνει υπόψη την ανταγωνιστικότητα του κτηνοτροφικού τομέα της Ε.Ε. στην παγκόσμια αγορά. Για τον λόγο αυτό, όσον αφορά τα εισαγόμενα προϊόντα, οι ευρωβουλευτές καλούν την Κομισιόν να διαπραγματευθεί σε πολυμερές επίπεδο και σε διμερείς συμφωνίες, ρήτρες αμοιβαιότητας σχετικά με τη συμμόρφωση προς τα πρότυπα καλής μεταχείρισης των ζώων. Η εισαγωγή ζωικού κεφαλαίου ή κρέατος που δεν συμμορφώνεται με τα ευρωπαϊκά πρότυπα καλής διαβίωσης των ζώων θα πρέπει να απαγορευθεί, σύμφωνα με το Ευρωκοινοβούλιο.*

***Σήμανση ζωικών προϊόντων***

*Καθώς τα ισχύοντα εθελοντικά συστήματα επισήμανσης για την καλή διαβίωση των ζώων στην Ε.Ε. ποικίλλουν σημαντικά, οι ευρωβουλευτές υποστηρίζουν ένα εναρμονισμένο πλαίσιο της Ε.Ε. για εθελοντική επισήμανση, το οποίο θα παρέχει ένα πρακτικό πλαίσιο αλλά θα αφήνει περιθώρια και για ιδιωτικές πρωτοβουλίες.*

***Επόμενα βήματα***

*Ύστερα από την απόφαση στο Ευρωκοινοβούλιο, αναμένεται τώρα ότι η Κομισιόν, όπως έχει ανακοινώσει, θα προχωρήσει σε αναθεώρηση του νομοθετικού πλαισίου και θα υποβάλει πρόταση σχετικά με τη σήμανση για την καλή διαβίωση των ζώων έως τα τέλη του 2023.*

**Παρατηρούμε λοιπόν ότι η νεα οδηγία για την Ευζωία των ζώων θα είναι καθοριστική τόσο για την χρηματοδότηση των αγροτών , όσο και για τα εξαγόμενα ζωικά προιόντα.**

Αυτή η διάσταση της Ευζωίας των ζώων, όλων των ζώων , άγριων , παραγωγικών αλλά και ζώων συντροφιάς οφείλει να μας απασχολήσει ως ένα συγχρονο προοδευτικό, ριζοσπαστικό αριστερό κόμμα.

0φείλουμε να τη συμπεριλάβουμε μέσα στις αρχές μας, δίνοντας παράλληλα έμφαση στην προστασία του περιβάλλοντος. Ουσιαστικά οφείλουμε να έχουμε ως στόχο, μια ανάπτυξη της πρωτογενούς παραγωγής με συνισταμένες που θα προστατεύουν το φυσικό περιβάλλον στο σύνολό του ( ζώα – φυτά ) και με τον άνθρωπο να συμπεριλαμβάνεται μέσα σε αυτό το σύνολο . Πρέπει να είναι το ζητούμενο και το ευκταίο, εντείνοντας την επιμόρφωση των νέων αγροτών και σε αυτόν τον τομέα, παρά την αύξηση του κόστους παραγωγής , την οποία όμως πρέπει να βρούμε τρόπους με ειδικά προγράμματα να την ενισχύσουμε.

Οφείλουμε δηλαδή να προτείνουμε μια ουσιαστική ανάπτυξη της βιολογικής γεωργοκτηνοτροφιας, με επιμόρφωση του αγρότη παράλληλα όμως και , του καταναλωτή . Προστατεύοντας το Φυσικό Περιβάλλον και βοηθώντας στην αλλαγή στις διατροφικές συνήθειες του πληθυσμού, ας μη ξεχνάμε τη Μεσογειακή διατροφή που πρέπει να αναδείξουμε, ουσιαστικά, συμμετέχουμε στην Ευζωία τόσο των παραγωγικών ζώων όσο και του σύγχρονου ανθρώπου , ως ένα σύνολο αδιαίρετο.Η βιολογική κτηνοτροφία είναι το μέλλον, τα βιολογικά προιόντα παίρνουν πλέον σημαίνουσα θέση στην επιλογή των καταναλωτών και οφείλουμε να τα κάνουμε προσβάσιμα σε όλους . Η Ευζωία των ζώων αποτελεί αναγκαία και ικανή συνθήκη για την ανάπτυξή τους .

Η ευζωία των ζωων συντροφιάς και η ανάπτυξη της υγιούς ζωοφιλίας από την παιδική ηλικιά , μέσα από την επιμόρφωση στα σχολεία από την άλλη, θα μας δώσει την ευκαιρία να πλησιάσουμε, να αφουγκρασθούμε ένα μεγάλο μέρος του πληθυσμού της χώρας μας που έχει ταλαιπωρηθεί ιδιαίτερα με νομοθετικές επιλογές ασυνάρτητες και λανθασμένες που δεν έχουν προσφέρει επι της ουσίας τίποτα σημαντικό στην προστασία και την ευζωία των ζώων συντροφιάς , ρίχνοντας παράλληλα το μπαλάκι των ευθυνών στην Αυτοδιοίκηση , χωρίς χρηματοδότηση και με νομοθετικές ρυθμίσεις γραφειοκρατικές που δεν προστατεύουν τη δημόσια υγεία .

Η ευζωία των άγριων ζώων ακόμη πρέπει να είναι δεδομένη για την προστασία του Φυσικού περιβάλλοντος .Άγρια ζώα σε αιχμαλωσία μέσα σε συνθήκες που δεν ανταποκρίνονται στις ανάγκες τους, όπως ζωολογικοί κήποι, τσίρκα , κητωδη σε δεξαμενές για show , εθνικοί δρυμοί χωρίς προστασία και κανόνες επίσκεψης και ανθρώπινης παρέμβασης, είναι θέματα που οφείλουμε να αναδείξουμε και κυρίως να βοηθήσουμε να αναδειχθούν .

Τέλος πρέπει να είμαστε απολύτως ξεκάθαροι και να μην υποκύπτουμε σε παρωχημένες παραδοσεις που εμποδίζουν τη σφαγή των ζώων χωρίς αναισθησία ( χαλαλ, κοσέρ).

Η ολιστική προστασία της χλωρίδας και της πανίδας, κατά την άποψή μου σε αστικές ημιαστικές , αγροτικές περιοχές της χώρας μας θα λειτουργήσει ως παρακαταθήκη για τις επόμενες γενιές.

**Η σύγχρονη Αριστερά οφείλει να ευαισθητοποιείται και σε αυτά τα θέματα, τα θέματα της ΕΥΖΩΙΑΣ όλων των ζώων , χωρίς προκαταλήψεις και παρωπίδες .**

Κατερίνα Λουκάκη, Κτηνίατρος , μέλος του Αγροτικού Τομέα του ΣΥΡΙΖΑ- ΠΣ, Συντονίστρια της Α ΟΜ ΣΥΡΙΖΑ-ΠΣ Ηλιούπολης και Συμμετέχουσα στις Συνελεύσεις της Νομαρχιακής Αν. Αθήνας